El Consorci de les Comarques Centrals Valencianes celebra una sessió de la seua Comissió Executiva per a impulsar la vertebració territorial i la mobilitat sostenible
30 abril 2025

## El Consorci de les Comarques Centrals Valencianes celebra una sessió de la seua Comissió Executiva per a impulsar la vertebració territorial i la mobilitat sostenible30 abril 2025Última actualització: 30 abril 2025

![](../gestion/img/551771356ee74c3f0ddb379257da634f1d85e1ba1f77b95bc2cc80f64cf72204.jpeg)  
  

El Consorci de les Comarques Centrals Valencianes ha celebrat aquest matí una reunió de la Comissió Executiva al Parc Tecnològic Urbà de Rodes, a Alcoi. La reunió, presidida per José Manuel Prieto, ha tingut com a objectiu abordar iniciatives estratègiques clau per al desenvolupament econòmic, la dinamització del territori i la millora d’infraestructures com ara carreteres i ferrocarrils.

Entre els punts destacats de l’ordre del dia figurava la proposta d’aprovació inicial del pressupost general per a l’exercici 2025, que ascendeix a 63.318 euros. Es tracta d’un document fonamental que marcarà les línies d’inversió i funcionament del Consorci durant l’any en curs.

També s’ha presentat la liquidació de l’exercici econòmic de 2024, així com l’informe sobre les aportacions efectuades pels municipis i entitats consorciades.

Un dels blocs més rellevants ha sigut l’anàlisi de diverses propostes orientades al desenvolupament territorial i la millora de les infraestructures de transport i logística. En aquest sentit, s’han abordat els següents estudis:

*   Rellançament del Parc Logístic VALPARK, com a plataforma clau per a l’atracció d’inversió i millora de la competitivitat empresarial a la regió.
    
*   Propostes de l’Associació «Llegat Històric Industrial d'Alcoi i el seu entorn», destinades a posar en valor el patrimoni industrial i cultural de la zona.
    
*   Estudi de mobilitat a les Comarques Centrals, que permetrà identificar necessitats i oportunitats per a una planificació sostenible del transport.
    
*   Increment de freqüències ferroviàries de llarga distància des de l’estació de Gandia cap a Madrid, el nord peninsular i el Corredor Mediterrani, amb especial atenció a la Safor i la Marina Alta.
    
*   Millora del servei ferroviari regional entre Alcoi i Xàtiva, mitjançant una anàlisi de la demanda de viatgers.
    
*   Estudi de viabilitat tècnica, ambiental i econòmica d’un port sec al polígon industrial Alcodar, com a infraestructura clau per a la intermodalitat i el transport de mercaderies.
    
*   Implantació de nous serveis de tramvia (TRAM) entre Gandia i Dénia, que busca millorar la connectivitat comarcal i reduir l’empremta de carboni.
    

**Composició de l’Executiva**

L’alcalde de Gandia, José Manuel Prieto, és el president de l’ens i està acompanyat en la directiva per Vicent Molina (Mancomunitat de l’Alcoià-El Comtat) com a vicepresident.  
La comissió executiva està integrada per Toni Francés (alcalde d’Alcoi); Roger Cerdà (alcalde de Xàtiva); Vicent Grimalt (alcalde de Dénia); Lara Romero (alcaldessa de Tavernes de la Valldigna); Núria Mengual (Mancomunitat de la Canal de Navarrés); Maria Josep García (regidora de Dénia); Jordi Pla (alcalde de Cocentaina); Jorge Rodríguez (alcalde d’Ontinyent); Jordi Vila (Mancomunitat de la Vall d’Albaida); Ismael Sanvíctor (Mancomunitat de la Vall); i Javier Camarasa (Mancomunitat la Costanera-Canal).

**Un territori de 8 comarques i 185 municipis**

Les CCV engloben l’espai interprovincial existent entre les àrees metropolitanes de València i d’Alacant-Elx. Un territori que abasta 8 comarques, 185 municipis i més de mig milió d’habitants. El Consorci està compost pels Ajuntaments d’Alcoi, Cocentaina, Dénia, Gandia, Oliva, Ibi, Ontinyent, Tavernes de la Valldigna, Xàtiva; i les Mancomunitats de la Costanera, de la Vall d’Albaida, del Canal de Navarrés, de l’Alcoià-El Comtat, i de la Safor.

[Twittear](https://twitter.com/share)